b'\n_START_ARTICLE_\nLappeenrannan kaupungintalo\n_START_PARAGRAPH_\nLappeenrannan kaupungintalo on Lappeenrannan kaupungin hallintorakennus, jossa toimistotilojen lis\xc3\xa4ksi sijaitsee my\xc3\xb6s yli 600-paikkainen Lappeenranta-sali. Kaupungintalo sijaitsee kauppakeskus IsoKristiinan l\xc3\xa4nsipuolella. Kaupungintaloa ymp\xc3\xa4r\xc3\xb6iv\xc3\xa4t kadut kulkevat k\xc3\xa4velysiltojen alla pys\xc3\xa4k\xc3\xb6intihallien tasolla._NEWLINE_Lappeenrannan kaupungintalon on suunnitellut arkkitehtitoimisto Castr\xc3\xa9n-Jauhiainen-Nuuttila, ja sen peruskivi muurattiin joulukuussa 1980. Talo rakennettiin vaiheittain: ensimm\xc3\xa4iseen vaiheeseen kuului valtaosa tiloista, muun muassa Lappeenranta-sali, ja toisessa vaiheessa lis\xc3\xa4ttiin toimistotiloja. 2010-luvulla kiinteist\xc3\xb6n mahdollista laajennusta on kaavailtu yhdeksi uuden oikeustalon sijoituspaikaksi, mutta oikeustalohanke on viiv\xc3\xa4stynyt.\n_START_SECTION_\nLappeenranta-sali\n_START_PARAGRAPH_\nKaupungintalokiinteist\xc3\xb6n keskell\xc3\xa4 sijaitsevassa Lappeenranta-salissa j\xc3\xa4rjestet\xc3\xa4\xc3\xa4n noin 150 tilaisuutta vuosittain. Salin avajaiskonsertti pidettiin huhtikuussa 1983. Salin koko on 910 neli\xc3\xb6metri\xc3\xa4, ja siin\xc3\xa4 on pohjaltaan nelj\xc3\xa4nnesympyr\xc3\xa4n muotoinen nouseva 621-paikkainen katsomo. Sali on Lappeenrannan kaupunginorkesterin kotisali, ja siell\xc3\xa4 pidet\xc3\xa4\xc3\xa4n my\xc3\xb6s joka kolmas vuosi j\xc3\xa4rjestett\xc3\xa4v\xc3\xa4t Lappeenrannan valtakunnalliset laulukilpailut. Akustiikan on suunnitellut Alpo Halme._NEWLINE_Talossa on my\xc3\xb6s pienempi\xc3\xa4 vuokrattavia kokoussaleja sek\xc3\xa4 ravintola.'